DA Den Europæiske Unions Tidende C 43/42

Regionsudvalgets udtalelse om meddelelse om opfølgning på hvidbogen om et nyt afsæt for europæisk ungdom. Forslag til fælles målsætninger for volontøraktiviteter blandt unge i forlængelse af Rådets resolution af 27. juni 2002 om rammerne for det europæiske samarbejde på ungdomsområdet — Meddelelse om opfølgning på hvidbogen om et nyt afsæt for europæisk ungdom. Forslag til fælles målsætninger for større forståelse af og viden om unge i forlængelse af Rådets resolution af 27. juni 2002 om rammerne for det europæiske samarbejde på ungdomsområdet

(2005/C 43/11)

REGIONSUDVALGET HAR -

under henvisning til meddelelse fra Kommissionen til Rådet om opfølgning af hvidbogen om et nyt afsæt for europæisk ungdom. Forslag til fælles målsætninger for større forståelse af og viden om unge i forlængelse af Rådets resolution af 27. juni 2002 om rammerne for det europæiske samarbejde på ungdomsområdet (KOM(2004) 336 endelig),

under henvisning til meddelelse fra Kommissionen til Rådet om opfølgning af hvidbogen om et nyt afsæt for europæisk ungdom. Forslag til fælles målsætninger for volontøraktiviteter blandt unge i forlængelse af Rådets resolution af 27. juni 2002 om rammerne for det europæiske samarbejde på ungdomsområdet (KOM(2004) 337 endelig),

under henvisning til Kommissionens beslutning af 30. april 2004 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 5. april 2004 om at overdrage det forberedende arbejde til Underudvalget for Kultur og Uddannelse,

under henvisning til sin udtalelse om En Europæisk Volontørtjenesteordning for Unge (CdR 191/96 fin) (1),

under henvisning til sin udtalelse om Fællesskabets handlingsprogram om europæisk volontørtjeneste for unge (CdR 86/97 fin) (2),

under henvisning til resolution vedtaget af Rådet og repræsentanterne for medlemsstaternes regeringer, forsamlet i Rådet den 27. juni 2002, om rammerne for det europæiske samarbejde på ungdomsområdet (3),

under henvisning til Kommissionens hvidbog om Et nyt afsæt for europæisk ungdom (CdR 389/2001 fin) (4),

under henvisning til meddelelse fra Kommissionen til Rådet: Opfølgning af hvidbogen om et nyt afsæt for europæisk ungdom. Forslag til fælles målsætninger for inddragelse og orientering af de unge i henhold til Rådets resolution af 27. juni 2002 om rammerne for det europæiske samarbejde på ungdomsområdet (KOM(2003) 184 endelig),

under henvisning til Rådets resolution af 25. november 2003 om fælles målsætninger for inddragelse og orientering af unge mennesker (5),

under henvisning til beretning fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget: Rapport om opfølgningen af Europa-Parlamentets og Rådets henstilling af 10. juli 2001 om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere (KOM(2004) 21 endelig),

under henvisning til sin udtalelse om meddelelse fra Kommissionen til Rådet: Opfølgning af hvidbogen »Et nyt afsæt for europæisk ungdom« - Forslag til fælles målsætninger for inddragelse og orientering af de unge i henhold til Rådets resolution af 27. juni 2002 om rammerne for det europæiske samarbejde på ungdomsområdet (CdR 309/2003 fin),

under henvisning til forslag til Regionsudvalgets udtalelse (CdR 192/2004 rev. 1), som blev vedtaget af Underudvalget for Kultur og Uddannelse den 9. juli 2004 med Roberto Pella (IT/PPE), formand for provinsrådet for Biella, som ordfører,

og ud fra følgende betragtninger:

1) de lokale og regionale myndigheder har altid udtrykt tilfredshed med den fokus, der har været på politikker for ungdommen, ud fra den overbevisning, at det er nødvendigt, at EU, medlemsstaterne og de regionale og lokale myndigheder når ud til de unge med budskabet om vigtigheden af et aktivt medborgerskab på det nationale plan. Frem for alt for at de unge får mulighed for at kunne yde et markant bidrag til opbygning af et demokratisk og medmenneskeligt, men også stærkt og konkurrencedygtigt Europa set ud fra et økonomisk og kulturelt synspunkt;

2) Laeken-erklæringen er i lyset af den nylige udvidelse af EU betydningsfuld og yderst aktuel. Den var bilag til konklusionerne fra Det Europæiske Råd den 14.-15. december 2001, og ifølge den er en af EU's største udfordringer »hvordan borgerne, og navnlig de unge, kan bringes nærmere på det europæiske projekt og de europæiske institutioner«. Udfordringen burde imidlertid have været formuleret således, at det i stedet drejer sig om at bringe det europæiske projekt tættere på borgerne, specielt på de unge, med det formål at styrke relationerne mellem ungdomsgenerationen og de eksisterende politiske strukturer;

3) det bør lykkes at gennemføre de strategiske målsætninger, der blev fastlagt på Det Europæiske Råd i Lissabon og Barcelona, om at gøre EU til »den mest konkurrencedygtige og dynamiske videnbaserede økonomi i verden«, og unges mobilitet inden for EU er en afgørende og uomgængelig forudsætning for nå denne målsætning. I en europæisk ungdomspolitik bør et alt for instrumentalt syn på ungdomsgenerationen imidlertid undgås. Ungdomspolitikken bør først og fremmest tage afsæt i opfattelsen af unge som ligeværdige europæiske medborgere, der har mulighed for og formår at ændre deres og Europas fremtid, hvilket i sidste instans har betydning for Europas konkurrenceevne og økonomiske udvikling -

på sin 56. plenarforsamling den 29.-30. september 2004 (mødet den 30. september) vedtaget følgende udtalelse:

1. Regionsudvalgets bemærkninger

REGIONSUDVALGET

1.1 er enigt med Kommissionen, når den understreger behovet for at anvende den åbne koordinationsmetode, hvilket Rådet i øvrigt også opfordrer til, på de unges problemstillinger og på aktionerne rettet mod unge, da situationen for de unge generationer i Europa hele tiden udvikler sig;

1.2 bifalder og ser med tilfredshed på Kommissionens anvendte metode, som var at foretage en omfattende høring af de berørte parter;

1.3 mener, at Regionsudvalget til stadighed bør høres og holdes ajour vedrørende de fire prioriterede emneområder, som Kommissionen forslår i hvidbogen med titlen »Et nyt afsæt for europæisk ungdom«, især i betragtning af, at de lokale og regionale myndigheder på baggrund af deres særlige institutionelle beføjelser altid har arbejdet med at iværksætte nyttige initiativer og tilskynde de unge til at deltage aktivt i det lokalsamfund, hvor de bor;

1.4 er enigt med Kommissionen, når den konstaterer, at man for tiden er vidne til, at de unge udviser en bekymrende mangel på interesse for det politiske liv, og bemærker, at de unge derimod ofte involverer sig på andre områder med social aktivitet, som for eksempel frivilligt arbejde, der er en form for udøvelse af aktivt medborgerskab. Regionsudvalget mener derfor, at politikerne bør tage det første skridt og revidere den måde de henvender sig til de unge på samt udvikle arbejdsmetoder til at forstærke deres demokratiske forankring hos ungdommen. Dette gælder ikke mindst Regionsudvalget, som på en mere aktiv måde kunne fremme rekruttering af yngre medlemmer, såvel kvinder som mænd, som i kraft af deres ungdom og deres politiske arbejde på det lokale og regionale plan kan bidrage til at forbedre arbejdet i udvalget;

1.5 er overbevist om, som det i øvrigt allerede er præciseret i Regionsudvalgets tidligere udtalelser om ungdomspolitikker, at »ungdomspolitik i Europa på alle administrative og politiske niveauer og i alle lande skal være synlig og kommunikeres gennem de kanaler og i det sprog, som unge i Europa benytter sig af« (CdR 309/2003 fin). Regionsudvalget hilser i den forbindelse etableringen af en europæisk internetportal for unge velkommen. Adressen er: http://www.europa.eu.int/youth/index_da.html

2. Regionsudvalgets særlige anbefalinger vedrørende større forståelse af og viden om unge

REGIONSUDVALGET

2.1 mener, at man for at kunne bringe politik nærmere på de unge først og fremmest må indkredse, hvilken tilgang, der er den mest passende, og for at kunne det, er det afgørende, hvilket Kommissionen så rigtigt påpeger i sin forklaring af det overordnede i sin meddelelse til Rådet, at udvikle et sammenhængende, relevant og kvalitetspræget vidensområde om ungdom i Europa og tage højde for fremtidige behov gennem udveksling, dialog og netværk for at kunne udarbejde rettidige, effektive og bæredygtige politikker;

2.2 er enigt i de undermål, som Kommissionen indkredser under det overordnede mål, og bifalder, at Kommissionen er åben over for andre prioriterede områder på ungdomsområdet, sideløbende med de prioriterede områder, som medlemsstaterne i første omgang havde indkredset i deres svar i de tilsendte spørgeskemaer. Dette er et vigtigt træk ved en metode, som er egnet til at undersøge et område, der er under så hastig forandring som ungdomsområdet;

2.3 understreger, at de lokale og regionale myndigheder kan spille en afgørende rolle, når det gælder indsamling af den viden, som findes inden for de områder, der hører under ungdomsområdet, og opfordrer Rådet til at være opmærksom på dette i forbindelse med de indkredsede aktioner på nationalt plan. Det foreslås at »foretage yderligere undersøgelser, indsamle statistiske oplysninger og praktisk viden fra ngo'er, ungdomsorganisationer og de unge selv om de emner, der er udpeget, med henblik på at fylde hullerne og til stadighed ajourføre den viden, der findes om de udpegede emner«, men de lokale og regionale myndigheder nævnes ikke. For at kunne suppleres og opdateres bør disse oplysninger indsamles på lokalt plan, også selvom de koordineres på nationalt plan, hvis den overordnede målsætning om et sammenhængende videnområde skal opfyldes;

2.4 mener, at behovet for koordinering på nationalt plan mest effektivt kan opfyldes gennem projekter for dataindsamling, som direkte involverer de lokale og regionale myndigheder, da de lettest kan nå de unge i lokalområdet, og for at gøre det, bør de derfor kunne trække på passende EU-midler;

2.5 opfordrer Kommissionen til at være opmærksom på, at skolerne kan spille en afgørende rolle i udarbejdelsen af dokumenter vedrørende de fire prioriteringer i hvidbogen om ungdomsområdet, da de er en velegnet kanal, hvor de unge kan udfylde spørgeskemaer vedrørende de forskellige forskningsområder. De lokale og regionale myndigheders institutioner på børne- og ungdomsforsorgsområdet kan nå de unge, der befinder sig i en ugunstig situation og ikke længere er skolesøgende;

2.6 mener, at de lokale og regionale myndigheder med stort udbytte kan samarbejde aktivt med de mange rådgivningstjenester for unge, som allerede findes i lokalområdet. Disse rådgivninger har allerede vist sig meget velegnede til effektivt at fremskaffe konstant opdateret viden om unge på lokalt niveau, og de stimulerer samtidig til udøvelse af aktivt medborgerskab;

2.7 mener, at lokale ungdomsorganer og lobbygrupper, som f.eks. ungdomsrådene, også bør have beslutningstagende beføjelser på visse områder og tildeles passende ressourcer. På den måde kunne unge beslutte og gennemføre projekter, der vedrører og interesserer dem selv. Man ville sende et positivt demokratisk signal til de unge, hvis man tildelte ungdomsrådene en reel beslutningskompetence, og det ville få flere unge til at deltage i den demokratiske proces;

2.8 opfordrer Kommissionen til at inddrage de lokale og regionale myndigheder i de medlemsstater, som EU nyligt blev udvidet med, og fremme udbredelse af god praksis blandt disse, f.eks. ved iværksættelse af parvist samarbejde og kulturel udveksling mellem rådgivningstjenester for unge i hele Europa;

2.9 understreger betydningen af at tilvejebringe en sammenhængende, relevant og kvalitetspræget mængde af viden om ungdom i Europa under hensyntagen til etniske og sproglige mindretal;

2.10 bifalder og støtter Kommissionens hensigt om at etablere et EU-netværk af viden om unge, der omfatter repræsentanter for alle aktører på området, med henblik på at drøfte metoder og fremtidige emner og udveksle god praksis;

2.11 opfordrer til, at man så hurtigt som muligt fastlægger vilkårene for etablering af det EU-netværk af viden om unge, som Kommissionen nævner i behandlingen af målsætning 4 i meddelelsen om større forståelse af og viden om unge, og anmoder om, at det udtrykkeligt fastslås, at der skal være deltagelse af repræsentanter fra Regionsudvalget;

2.12 bemærker, at medlemsstaterne i deres besvarelser af de spørgeskemaer, som Kommissionen havde fremsendt, ikke anmoder om, at der udvikles nye strukturer til at lette og fremme udveksling, dialog og netværksopbygning med henblik på at sikre synligheden af den viden, der findes på ungdomsområdet, og forudse fremtidige behov, men ønsker at bygge på de eksisterende netværk og forbindelser og anvende og forvalte disse mere effektivt. De lokale myndigheders kontaktpunkter for unge, som f.eks. infocentre for unge, bør derfor styrkes og kan tjene som den ideelle kanal for information, der kommer fra de unge selv;

2.13 er enigt med Kommissionen, når den understreger betydningen af mobilitet til fremme af undervisning og uddannelse af forskere og eksperter, især unge, som arbejder inden for ungdomsområdet og andre, som er i færd med at skabe viden om ungdomssektoren; opfordrer Kommissionen til at udarbejde nyttige strategier til bevidstgørelse af myndigheder eller organer på EU-plan, som ledes af forskere og eksperter, især skoler og universiteter, da – som Kommissionen selv fremhæver i sin rapport om opfølgningen af Europa-Parlamentets og Rådets henstilling af 10. juli 2001 om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere (KOM(2004) 21 endelig) – »antallet af personer inden for uddannelsessystemerne, der deltager i mobilitet, alligevel fortsat er meget begrænset« på trods af de allerede gennemførte strategier;

2.14 Skolelærere bør bibringes de nødvendige færdigheder og kundskaber til at tage spørgsmål vedrørende demokratisk deltagelse og samfundsengagement op såvel i klassen som i forbindelse med arrangementer uden for skoletid. De unges organer og lobbygrupper på skolen bør inddrages i beslutninger vedrørende skolens lokaler og bygninger samt f.eks. aktiviteter, der falder uden for almindelig skoleundervisning (såvel planlægning som gennemførelse).

3. Regionsudvalgets særlige anbefalinger vedrørende unges volontøraktiviteter

REGIONSUDVALGET

3.1 bifalder Kommissionens præcise analyse af et emne, som altid har haft de lokale og regionale myndigheders bevågenhed pga. volontørorganisationernes store betydning på først og fremmest det lokale plan. Disse organisationer er selve livsnerven i ethvert menneskeligt fællesskab;

3.2 ser positivt på oplysningen om, at mange unge er aktive volontører, og bemærker, at det modsiger påstanden om de unges manglende interesse for et aktivt medborgerskab, og bemærker, at det er mere korrekt at tale om de unges afpolitisering snarere end manglende interesse, eftersom volontørarbejde, som Kommissionen selv siger det, er en form for social deltagelse, en uddannelsesmæssig erfaring samt en beskæftigelsesegnetheds- og integrationsfaktor;

3.3 bemærker, at de unge sandsynligvis har taget afstand fra politik, fordi de synes, at der er for stor afstand til de reelle problemer, og gentager, hvad det sagde i sin nylige udtalelse om Kommissionens meddelelse til Rådet om deltagelse og information af unge, nemlig at de lokale og regionale myndigheder spiller en afgørende rolle i EU's ungdomspolitik, eftersom disse myndigheder netop har den tætteste kontakt med de nye generationer;

3.4 er tilfreds med den rolle, Kommissionen indrømmer de lokale og regionale myndigheder, i forbindelse med iværksættelse af den aktionslinje, der tager sigte på at forbedre de eksisterende volontøraktiviteter for unge, og understreger, at de lokale og regionale myndigheder kan knytte en tæt kontakt med de unge i det pågældende område;

3.5 bifalder, at Kommissionen lægger vægt på at fremhæve, at udbuddet af volontøraktiviteter for unge varierer betragteligt fra land til land, og at situationen i medlemsstaterne langt fra er homogen;

3.6 håber, at alle medlemsstaterne har forståelse for, at det er nødvendigt at fremme inddragelsen af de unge i volontøraktiviteterne ved at fjerne de eksisterende hindringer. Specielt forekommer det vigtigt, at de enkelte medlemsstater lovgivningsmæssigt anerkender volontørernes særstatus, eftersom det medfører betydelige ulemper, hvis volontører betragtes som arbejdstagere, sådan som det sker i nogle lande;

3.7 sætter pris på, at Kommissionen også i dokumentet, der er genstand for denne udtalelse, gentager, at der er behov for at fremme volontørernes mobilitet, hvilket allerede er blevet særskilt fremført i rapporten om opfølgningen af Europa-Parlamentets og Rådets henstilling af 10. juli 2002 om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere (6);

3.8 understreger, at hvad angår udvikling af volontøraktiviteter for de unge, større gennemsigtighed omkring de eksisterende muligheder, udvidelse af anvendelsesområdet og kvalitetsforbedring spiller de lokale og regionale myndigheder en afgørende rolle, da de f.eks. kan oprette egentlige »volontørservicecentre«, som støtte til volontørtjenesterne i området, og ikke mindst nogle nyttige »informationsskranker for volontører«, som kan vejlede de unge om, hvilke former for volontørarbejde, der bedst modsvarer deres forventninger;

3.9 opfordrer Rådet til at udarbejde en specifik aktionslinje med henblik på at fremme oprettelsen af et egentligt register over volontørarbejde på nationalt, regionalt og lokalt plan i de medlemslande, der endnu ikke har et sådant, idet et sådant register, når det én gang er blevet oprettet, har vist sig at være et særdeles nyttigt instrument til at skabe sig et ajourført overblik over volontørorganisationerne i et givet område. En løbende ajourføring af registret gør det endvidere muligt altid at give de interesserede unge nøjagtige adresser vedrørende volontøraktiviteter;

3.10 bemærker, at de unge desværre ofte kommer i kontakt med volontørverdenen ved et tilfælde, hvis de ikke kommer fra en familie, der har forståelse for volontørarbejde. Det ville derfor være nyttigt at iværksætte nogle aktionslinjer, således at man kunne udbrede oplysninger herom i skolerne, helt fra de første år, f.eks. i form af møder, som naturligvis skal være tilpasset tilhørernes alder, med aktive eksponenter for volontørverdenen. Det ville være et godt eksempel på moderne medborgeruddannelse, og det ville tage sigte på børnenes aktive udøvelse af medborgerskabet. Regionsudvalget opfordrer derfor Kommissionen til at anerkende skolernes rolle og behovet for at skabe forståelse herfor hos underviserne;

3.11 er enigt med Kommissionen, når den, som nævnt under mål 3 (fremme volontøraktiviteter med henblik på at styrke unges solidaritet og engagement som medborgere), gentager, at det er vigtigt at skabe bedre vilkår for en større inddragelse af dårligt stillede unge i volontøraktiviteterne. Volontørtjeneste kan nemlig lette unges indslusning i samfundet;

3.12 mener, at det er nødvendigt at sikre en retlig og social beskyttelse af unges volontørarbejde i betragtning af, at det er karakteriseret ved at være ulønnet (undtagen ved refusion af udgifter), kræver tid og energi og ofte forudsætter, at unge er mobile, og at det bør forhindres, at volontørarbejde træder i stedet for lønnet arbejde. Det er først og fremmest det nationale, regionale og lokale niveau, som har ansvaret for at sikre en sådan beskyttelse, men Kommissionen kan med henvisning til EF traktatens artikel 137 og 140 foreslå et europæisk charter om volontørarbejde som samarbejds- og koordineringsinstrument;

3.13 sætter pris på, at Kommissionen har sat fokus på behovet for at sikre en anerkendelse af unges volontøraktiviteter med det formål at sikre en påskønnelse af deres personlige færdigheder og deres samfundsengagement. Regionsudvalget håber, at denne gode praksis hurtigt breder sig til alle niveauer, således at anerkendelsen kommer fra alle de berørte parter, dvs. - som Kommissionen så rigtigt siger det i aktionslinjerne vedrørende mål 4 - offentlige myndigheder, private virksomheder, arbejdsmarkedets parter, civilsamfundet og de unge selv;

3.14 er enigt med Kommissionen, når den fastholder, at det på EU-plan er nødvendigt at sikre bedre anerkendelse af de unges volontørerfaring som led i de igangværende processer og gennem eksisterende midler på andre politikområder, specielt foranstaltninger som f.eks. Europass, der allerede er gennemført inden for undervisningssektoren. Incitamenterne til at fremme de studerendes mobilitet kan faktisk også bruges til at fremme de unges volontørarbejde i andre lande end hjemlandet;

3.15 opfordrer Kommissionen til snarest muligt at udarbejde forslag om at udvide Den Europæiske Volontørtjeneste med en bredere vifte af aktiviteter, og samtidig fremme medlemsstaternes udarbejdelse af tilsvarende projekter på nationalt plan, som kan supplere og berige EU-initiativerne;

3.16 bifalder desuden forslaget i artikel III-223, stk. 5, i udkastet til traktat om en forfatning for Europa om at oprette et frivilligt europæisk korps for humanitær bistand, hvis statut og funktionsmåde fastsættes ved europæisk lov; mener, at et sådant »frivilligt korps« kan danne ramme for europæiske unges fælles bidrag til EU's humanitære aktioner;

3.17 understreger - som i sine seneste udtalelser om fremme af volontørarbejde - at det er nødvendigt at foretage en ligelig inddragelse af unge mænd og kvinder og af de grupper af unge, som af sociale eller etniske årsager eller pga. et fysisk eller psykisk handicap har særligt vanskeligt ved at udøve et aktivt medborgerskab.

4. Regionsudvalgets generelle henstillinger

REGIONSUDVALGET

4.1 ser positivt på de to meddelelser fra Kommissionen, som behandles i nærværende udtalelse;

4.2 opfordrer specielt Kommissionen til at give Regionsudvalget nøjagtige oplysninger om forløbet af de handlingsprogrammer, der er iværksat i medlemsstaterne, og til i så stort omfang som muligt og så hurtigt som muligt at udbrede oplysningerne om god praksis, idet det netop pga. den hastighed, hvormed de unges verden forandrer sig, er vigtigt at være opmærksom på, at der også sker en hastig forandring inden for valget af fremgangsmetoder;

4.3 opfordrer medlemsstaterne til at høre de lokale og regionale myndigheder, som det også er sket på andre indsatsområder, herunder hvidbogens fire prioriterede områder, i forbindelse med udarbejdelsen af de nationale rapporter om gennemførelsen af prioriteterne »bedre forståelse af og kendskab til de unge« og »de unges volontøraktiviteter«, som skal være færdige inden udgangen af 2005.

REGIONSUDVALGET

4.4 mener, at der er behov for større fleksibilitet i den praktiske politik, og opfordrer Kommissionen til at overveje, om det er hensigtsmæssigt og muligt at iværksætte initiativer, som kan få politikerne til at forstå, at det er nødvendigt at tilnærme sig de unges univers, selv om det er yderst komplekst og mangefacetteret, for at få kendskab til det og for at få de unge til at yde et afgørende og aktivt bidrag til opbygningen af et stærkt og solidarisk »Borgernes Europa«; mener, at Regionsudvalget vil kunne bidrage til at øge forståelsen hos politikerne ved at iværksætte et partnerskabsprogram for udvalgets unge regionale og lokale repræsentanter;

4.5 understreger som i sin nylige udtalelse om »inddragelse og information af de unge«, at det er af den faste overbevisning, at artikel III-182 i forfatningsudkastet bør supplere reglerne i de nugældende traktater på det ungdomspolitiske område for at gøre det klart, at EU ønsker at fremme de unges inddragelse i det demokratiske liv i Europa.

Bruxelles, den 30. september 2004 Peter STRAUB Formand for Regionsudvalget

(1) EFT C 42 af 10.2.1997, s. 1.

(2) EFT C 244 af 11.8.1997, s. 47.

(3) EFT C 168 af 13.7.2002, s. 2.

(4) EFT C 287 af 22.11.2002, s. 6.

(5) EUT C 295 af 5.12.2003, s. 6.

(6) KOM(2004) 21 endelig.